IэщIагъэм и щэхухэм зыщагъэгъуазэ
Журналист IэщIагъэм хэлъ щхьэхуэныгъэхэм зыщагъэгъуэзэн папщIэ, «Адыгэ псалъэ» газетым илъэс къэс къытхуокIуэ КъБКъУ-м ФилологиемкIэ и институтым адыгэбзэмрэ литературэмкIэ и къудамэм и студент гуп.
ЕплIанэ курсым и студентхэу Джэду Сэкинат, ХьэтIэхъу Iэсият, Дзэгъэл Аскэр, Къылыш Алёнэ, Бэджий Жаннэ, ЛъыIэщын Аминэ, Къандрокъуэ Аминэ, Пэрыт Замирэ, Хьэхъу Лианэ, Бышэн Людмилэ сымэ адыгэ пэжырытхэмрэ стилистикэмрэ я хабзэхэм, адрей предметхэм къадэкIуэу, куууэ щыхуеджащ университетым. Студентхэм журналистикэм и щэхухэм ди деж щыгъуазэ зыщыхуащIащ, цIыхухэм яхуэзащ, зэIущIэхэм кIуэурэ я тхыгъэхэр редакцэм кърахьэлIэжащ.
Я зэфIэкIхэр ягъэунэхун и пэкIэ, студентхэм яхуэзащ «Адыгэ псалъэм» и редактор нэхъыщхьэ ХьэфIыцIэ Мухьэмэд икIи ныбжьыщIэхэм псалъэмакъ щхьэпэ ядригъэкIуэкIащ. Апхуэдэу ахэр кIэлъыплъащ газетыр зэращI щIыкIэм, корректорхэм я Iуэху зехьэкIэм, редакцэм лэжьыгъэр зэрыщызэтегъэувам. Нобэ ди газетым тыдодзэ практикантхэм я тхыгъэхэм щыщхэр икIи дохъуэхъу къыхах IэщIагъэм куэдрэ ирилэжьэну, насыпрэ ехъулIэныгъэрэ яIэну.
ЖЫЛАСЭ Маритэ,
«Адыгэ псалъэ» газетым егъэджэныгъэмрэ
щIэныгъэмкIэ и къудамэм и унафэщI
